
Тхэквондо
Медаль зэмылIэужьыгъуэу 8
Гъатхэпэм и 15-18-хэм Псыхуабэ щекIуэкIащ тхэквондомкIэ Кавказ Ищхъэрэ федеральнэ щIыналъэм пашэныгъэ къыщыхьынымкIэ зэхьэзэхуэ зэIухарэ чемпионатрэ. Абы КИФЩI-мрэ Ипщэ федеральнэ округымрэ я команди 10, псори зэхэту спортсмен 250-рэ хэтащ.
МахуитIкIэ екIуэкIа зэхьэзэхуэм КъБР-м и командэ къыхэхам етIуанэ увыпIэр щызыIэригъэхьащ. Хэгъэрейхэм бжьыпэр яубыдащ.
Зэпеуэхэм кърикIуахэмкIэ КъБР-м и гупым къаIэрыхьащ медаль зэмылIэужьыгъуэу 8: дыщэу 2, дыжьыну 3, жэзуи апхуэдиз.
Я хьэлъагъ елъытауэ зыхэта зэхьэзэхуэм дыщэ медаль къыщахьащ Дол Дианэрэ Дыгулыбгъу Аслъэнрэ. ЕтIуанэ хъуащ Дыкъынэ Мухьэмэд, Рэмэзан Залымджэрий, Элекуевэ Iэсият сымэ. Дыкъынэ Заурбэч, Маргъущ Замир, Мамбэт Альбинэ сымэ жэзыр къаIэрыхьащ.
ЕхъулIэныгъэ зиIа спортсменхэр я гъэсэнщ тренерхэу Балэ Аслъэнбийрэ Шал Валерэрэ.
Каратэ киокусинкай
ЕхъулIэныгъэ яIэщ
Невинномыск щекIуэкIащ каратэ киокусинкаймкIэ Кавказ Ищхъэрэ федеральнэ щIыналъэм и зэхьэзэхуэ. Урысейм и щIыпIэ 15-м я спортсмен 200-м щIигъу зыхэта зэпеуэм ехъулIэныгъэ щызыIэрызыгъэхьахэм къэралым и чемпионатым кIуэну Iэмал ягъуэтащ.
КъБР-м и щIыхьыр яхъумащ Шэрджэс Заурбэч зи унафэщI Специализированнэ комплекснэ спорт школым и гъэсэнхэм. Абыхэм зэфIэкI яIэу зыкъагъэлъэгъуащ, икIи я тренерхэр ягъэукIытакъым. ГуащIэу екIуэкIа зэхьэзэхуэм ди спортсмен ныбжьыщIэхэм командэ зэпеуэм ещанэ увыпIэр щызыIэрагъэхьащ. Я хьэлъагъ елъытауэ бжьыпэр яубыдащ Авестиян Карэн, Iэтэ Ислъам, Тхьэлыджокъуэ Темыркъан, Диденкэ Михаил, Къалэбэч Исмэхьил сымэ. ЕтIуанэ хъуащ Голишев Никитэ, Мусукаев Жамболэт, Шорэн Къаплъэн, Бекъан Хьэбас, Мэршэнкъул Къантемыр, Нагъучэ Исуф сымэ. Куэшмэн Аланрэ Диденкэ Анатолэрэ ещанэ увыпIэр зыIэрагъэхьащ.
Зэхьэзэхуэм и спортсмен нэхъыфI хъуащ Къармокъуэ Амурбэч и гъэсэн Iэтэ Ислъам.
ЕхъулIэныгъэ къэзыхьахэм я тренерщ Къармокъуэ Амурбэч, Джинчарадзе Зураб, Кетоев Таймураз сымэ.
Гугъуэт Заремэ.
